TACLOBAN CITY – Ginsasalin-orog naton an mabayanihon nga pag-ato han aton igkasi mga taga rehiyon-8 yana nga adlaw (Setyembre 28, 2010) han mahitabo an tinatawag nga Balangiga Uprising syento noybe (109) na katuig an nakalabay.
Napapanahon la gihapon ngan angay tiiran an diwa han Balangiga Uprising kay tungod nga ha kabag-o pala han rehimen Aquino, hul-os na ini nga nagpadayon han mga reseta han tinatawag nga Globalisasyon o an pag-abre han ekonomiya han aton nasud ha mga dagko nga kapitalista ha bug-os nga kalibutan sugad han United States (US) kumo bag-o nga nawong han pagkontrol ha aton.
“Makatadungan la nga tipahan han katawhan an anuman nga porma han paniniyupi, an panapoan ni Presidente Aquino tikang ha agaron nga US in kadugangan na liwat nga diri tupong nga kasarabutan para tiyupion an katawhan Pilipino, kun sugad kaangayan la nga ibuksas ini ngan atuhan” pahayag ni Nestor Lebico, Secretary General han SAGUPA-SB.
Pagmalatumat pa ni Lebico nga an interes han US ha Samar ha panahon han Pilipino-Amerika nga gyera in nakikita yana ha US$222 million nga bahin han nasabi nga Millennium Challenge Corp. (MCC) grant ha Samar para han pagpaupay kuno han kalsada hini.
Pan-ekonomiya nga interes gihapon han US ha aton rehiyon an nakita han mga taga Samar han panahon han Amerikano nga nagpadig-on han pakigbisog ha pamumuno ni General Lukban para atuhan ini.
An diwa han pag-ato han aton mga kaapoy-apuyan sugad han Balangiga Uprising in mas kinahanglan yana nga panahon tungod kay nakikita han mga parag-uma nga usa la nga pangandam han mga kapitalista an bag-o nga ayuda han US para han paglimas han riko nga mina han Samar, labot la han masayon nga pag-awas han mga hilaw nga produkto para ha ira dagko nga gana ngan interes.
Pagsaysay pa ni Lebico nga ha pira kadekada nga pagkapot han Amerika ha aton nasud tikang pa han Pilipino-Amerikano nga gyera, waray ini makasolbar han pag-uswag han aton nasyon, lugod yana mas lubog ha utang an Pilipinas ngan ginkukuhaan la han mga kayamanan hini.
“Ini nga mga pagkita namon ha padayon nga pagsunod ha mga dikta han mga kapitalista labi na an US in diri la yana ha bag-o nga rehimen, kundi han mga naglabay pa nga adminitrasyon. Kon diri man seryoso hi Presidente Aquino para han tinuod nga interes han katawhan, mapapareho hiya han naglabay nga mga presidente nga nagbangkarote han aton ekonomiya ngan mas nagpahitaas pa han kagutom ngan kakablasan han katawhan” dugang pa ni Lebico.
Manunumduman nga an Balangiga Uprising in usa han mga dagko nga kapirdihan han mananakop nga Amerikano ngan usa ini nga ulat han padayon nga kontrol han US ha aton ekonomiya ngan pulitika ha aton nasud.
war_Latn war_Latn war_Latn war_Latn war_Latn war_Latn war_Latn war_Latn war_Latn